Uredba Sveta (ES) št. 2506/95

z dne 25. oktobra 1995

o spremembi Uredbe (ES) št. 2100/94 o žlahtniteljskih pravicah v Skupnosti

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 235 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker se z Uredbo (ES) št. 2100/94 [4] vzpostavlja režim v Skupnosti, ki obstaja sočasno z nacionalnimi režimi, kar omogoča podelitev pravic iz industrijske lastnine z veljavnostjo po vsej Skupnosti;

ker je za izvajanje in uporabo opredeljenega režima v Skupnosti pristojen urad Skupnosti, ki je pravna oseba, imenovan "Urad Skupnosti za rastlinske sorte";

ker je v zvezi s potrebo, da se zagotovi skladen sistem pritožbenih postopkov v Skupnosti na raznih področjih industrijske in poslovne lastnine, treba uskladiti pravila o postopkih proti odločbam Urada Skupnosti za rastlinske sorte ali njenega odbora za pritožbe, ustanovljenega v skladu z Uredbo (ES) št. 2100/94, s pravili iz Uredbe Sveta (ES) št. 40/94 z dne 20. decembra 1993 o blagovni znamki v Skupnosti [5];

ker je v skladu s Sklepom Sveta št. 88/591/ESPJ, EGS, Euratom z dne 24. oktobra 1988 ustanovljeno Sodišče prve stopnje Evropskih skupnosti [6], ki izvaja pristojnost, naloženo sodišču s pogodbami, ki ustanavljajo Skupnosti – in zlasti pritožbe, vložene v skladu s četrtim pododstavkom člena 173 Pogodbe o Evropski skupnosti – in s predpisi, ki so sprejeti za izvajanje pogodb, razen če ni določeno drugače v ustanovitvenem aktu organa, za katerega velja pravo Skupnosti; ker pristojnost, ki jo Uredba (ES) št. 2100/94 daje Sodišču, da razveljavlja ali spreminja odločbe odborov za pritožbe in v posebnih primerih odločbe Urada, izvaja na prvi stopnji zgoraj opredeljeno sodišče v skladu z navedenim sklepom,

SPREJEL NASLEDNJO UREDBO:

Člen 1

Uredba Sveta (ES) št. 2100/94 se dopolni:

1. Člen 67(3) se spremeni:

- v nemški različici se "direkte Beschwerde" nadomesti z "unmittelbare Klage" in "eingelegt" se nadomesti z "erhoben",

- v angleški različici se "direct appeal" nadomesti z "direct action" in "lodged" se nadomesti z "brought".

2. Člen 73 se nadomesti z naslednjim:

"Člen 73

Tožbe proti odločbam odborov za pritožbe

1. Tožbe proti odločbam odborov za pritožbe se lahko vložijo na Sodišču.

2. Tožba se lahko vloži zaradi nepristojnosti, bistvenih kršitev postopka, kršitve Pogodbe, kršitve te uredbe ali katerega koli zakonskega pravila, ki se nanaša na njeno uporabo ali zlorabo prostega preudarka.

3. Sodišče je pristojno, da razveljavi ali spremeni sporno odločbo.

4. Tožbo lahko vloži katera koli stranka v pritožbenem postopku, ki je bila v celoti ali delno neuspešna v svojih zahtevkih.

5. Tožba se vloži na Sodišču v dveh mesecih od datuma vročitve odločbe odbora za pritožbe.

6. Urad mora sprejeti potrebne ukrepe za uskladitev s sodbo Sodišča."

3. Člen 74 se spremeni:

- v nemški različici se naslov nadomesti z

"Unmittelbare Klage"

in odstavek 1 z naslednjim:

"1. Die Entscheidungen des Amtes nach Artikel 29 und Artikel 100 Absatz 2 sind mit der unmittelbaren Klage beim Gerichtshof anfechtbar."

- v angleški različici se naslov nadomesti z "Direct action" in odstavek (1) "A direct appeal to the Court of Justice of the European Communities may lie from" se nadomesti z "A direct action may be brought before the Court of Justice against".

Člen 2

Ta uredba začne veljati dan po objavi v Uradnem listu Evropskih skupnosti.

Uporablja se od 27. aprila 1995.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 25. oktobra 1995

Za Svet

Predsednik

L. Atienza

[1] UL C 117, 12.5.1995, str. 10.

[2] UL C 269, 16.10.1995.

[3] UL C 236, 11.9.1995.

[4] UL L 227, 1.9.1994, str. 1.

[5] UL L 11, 14.1.1994, str. 1. Uredba, kakor je bila spremenjena z Uredbo (ES) št. 3288/94 (UL L 349, 31.12.1994, str. 83).

[6] UL L 319, 25.11.1988, str. 1 (Popravek: UL L 241, 17.8.1989, str. 4). Sklep, kakor je bil nazadnje spremenjen s Sklepom 94/149/ESPJ, ES (UL št. L 66, 10.3.1994, str. 29).

--------------------------------------------------